**Hesburger** on suomalainen pikaruokaravintolaketju, jonka päätuote ovat hampurilaiset. Yritys on saanut alkunsa Heikki Salmelan vuonna 1966 Naantaliin perustamasta grillikioskista. Salmela avasi ensimmäisen Hesburgerin Turkuun Kristiinankadulle. Hesburger-ketjun Suomen ravintoloiden verollinen myynti vuonna 2022 oli 264 miljoonaa euroa ja ulkomailla 145 miljoonaa euroa. Hesburger-ravintoloita löytyy kahdeksasta maasta: Suomesta, Virosta, Latviasta, Liettuasta, Saksasta, Ukrainasta, Puolasta ja Bulgariasta. Ketju työllistää ulkomaat mukaan lukien noin 8 000 henkilöä.

Historia
--------

Hesburgerin hampurilainen
Heikki Salmela perusti yhdessä vaimonsa Kirstin kanssa grillikioskin, *Kievarin grillin*, Naantaliin vuonna 1966. Yritys laajeni Turkuun 1970-luvulla, jolloin Puutorilla avautui Puutorin grilli. Ensimmäinen Hesburger-ravintola sisätiloissa avautui vuonna 1980 kauppakeskus Hansakorttelissa Kristiinankadun varrella.

Salmela on kertonut haastattelussa, että alkuaikoina grillin nimeksi riitti katuosoite. Hesburgerin perustamisen myötä ketjulle piti keksiä nimi. Kun omistajan etunimi on Heikki, Hesburger-nimeä pohdittiin, mutta Salmelan mielestä nimessä ei ollut "jenkkifiilistä". Siksi hän pyysi apuun mainostoimiston, joka pohdittuaan asiaa pari viikkoa julkisti 100 000 markan laskun saattelemana ehdotuksensa: Hesburger.

Salmela myi ketjun ja omistamansa hotellit vuonna 1988 lähes 200 miljoonalla markalla (34 miljoonaa euroa) ja osti ketjun takaisin kolme vuotta myöhemmin laman aikaan takaisin 25 miljoonalla (4 miljoonaa euroa). Turussa Hesburger on onnistunut pitämään kilpailijansa poissa. Vuonna 2014 Turussa oli 21 Hesburgeria, kun taas McDonald’seja oli kaksi. Hesburger oli aikaisemmin toiminut Helsingissäkin, mutta varsinaisesti se pääsi sinne ostaessaan Carrols-ketjun Keskolta vuonna 2002. Lähes kaikki Carrolsit muuttuivat Hesburgereiksi; vain viisi ravintolaa jäi silloin entiselle nimelle, mutta keväällä 2012 näistäkin tuli Hesburgereita Carrolsin jäädessä brändinä historiaan.

### Kansainvälistyminen

Baltian maihin Hesburger rantautui vuonna 1996, jolloin ketjun ensimmäiset ravintolat Virossa avattiin. Latviassa Hesburger aloitti vuonna 2003 ja Liettuassa vuonna 2007.

Hesburger pyrki 2000-luvun alussa laajentumaan Lähi-itään, ja Hesburgerilla oli ravintola Syyrian pääkaupungissa Damaskoksessa vuosina 2004–2006. Syyrian ravintolan sulkemisen aikoihin yhtiö ilmoitti aikeistaan laajentaa toimintaansa kahdeksaan muuhun alueen maahan, kuten Kuwaitiin, Iraniin ja Saudi-Arabiaan. Hesburger solmi franchising-sopimuksen kuwaitilaisen UFIG-pörssiyhtiön kanssa, mutta yhteistyö ei sujunut toivotusti. Vuonna 2008 Heikki Salmela myönsi yhtiön olevan aikataulusta jäljessä, ja hän arvioi tuolloin ensimmäisen ravintolan avautuvan Kuwaitissa aikaisintaan vuonna 2010. Laajentuminen Lähi-itään ei tuolloin onnistunut, mutta maaliskuussa 2018 yhtiö tiedotti allekirjoittaneensa franchising-sopimuksen Arabiemiraatteihin ja neuvottelevansa yhä franchising-toiminnasta myös muissa alueen maissa.

Vuonna 2010 Hesburger laajeni Venäjälle, jossa se solmi franchising-sopimuksen paikallisen MegaGroup-yhtiön kanssa. Vuonna 2021 ravintoloita Venäjällä oli yhteensä 37. Ukrainaan kohdistuneen hyökkäyksen takia Hesburger ilmoitti maaliskuussa 2022 lopettavansa Venäjän liiketoimintansa kokonaan. 1. toukokuuta 2022 Hesburger ilmoitti lopettaneensa kaikkien omien ravintoloidensa toiminnan Venäjällä.

Huhtikuussa 2014 Hesburger avasi ravintolan Turkin Alanyaan. Ukrainaan Hesburger laajensi toimintansa elokuussa 2015 avaamalla ensimmäisen ravintolansa maan pääkaupunkiin Kiovaan. Ketjun laajentuminen jatkui vuoden 2016 lopulla, jolloin Hesburger tiedotti avanneensa ensimmäisen ravintolansa Bulgariassa Stara Zagoran kaupungissa, ja vuoden 2017 alussa myös Valko-Venäjän ensimmäinen Hesburger avasi ovensa maan pääkaupungissa Minskissä. Huhtikuussa 2018 paikallinen franchising-yrittäjä avasi ensimmäisen Hesburgerin Iranin pääkaupunkiin Teheraniin, mutta lopetti liiketoimintansa kansainvälisten pakotteiden tuoman epävarmuuden vuoksi saman vuoden syksyllä.

Liiketoiminta
-------------

Hesburger-ravintola Helsingin yliopiston metroasemalla vuonna 2016.
Hesburger-tavaramerkkiä ja -aputoiminimeä hallinnoi Burger-In Oy. Yhtiön keskusvarasto ja tuotanto sijaitsevat Kaarinassa. Noin puolet Suomen Hesburger-ravintoloista on franchising-vetoisia, eli osaa Hesburger-ravintoloista pyörittävät itsenäiset yrittäjät. Ketjulla oli ravintoloita toukokuussa 2022 Suomessa 278, Liettuassa 58, Latviassa 51, Virossa 50, Bulgariassa 26, Ukrainassa 7 ja Saksassa 2. Baltian maissa Hesburger-ravintolat ovat yhtiön omassa omistuksessa. Saksalaisissa ja ukrainalaisissa Hesburgereissa juomaksi voi valita oluen. Suomessa tämä onnistuu vain neljässä tapahtumaravintolassa, joissa on anniskeluoikeudet.

Hesburger on laajentanut toimintaansa. Hesburgerilla on Turun linja-autoaseman läheisyydessä Hesburger-ravintolan yhteydessä toimiva 15 huoneen kokoinen Hesehotelli sekä Hesepesu. Vuonna 2006 on ollut myynnissä Hese GSM -liittymiä.

Suomessa S-ryhmä ja öljy-yhtiöt ovat tehneet yhteistyötä Hesburgerin kanssa. Alueosuuskaupat omistavat ja toimivat franchising-yrittäjinä yli 60 Hesburger-ravintolassa. Nämä ravintolat sijaitsevat tavallisesti ABC-liikenneasemien, Prisma-hypermarketien ja Sokos-tavaratalojen yhteydessä, ja näistä saa S-etukortilla Bonusta.

Syksyllä 2017 Hesburger aloitti tuotteidensa kotiinkuljetukset Helsingissä, Espoossa, Tampereella ja Turussa. Tilaukset tehdään älypuhelinsovelluksella, ja ne toimittaa perille Foodora-yhtiö.

Vuonna 2018 Salmela ilmoitti, että ilmastonmuutos huomioidaan ravintoloiden tuotteissa rakentamalla soijatehdas Kaarinaan ja kehittämällä tuotteista myös kasvisproteiini- ja soijaversioita, joiden on tarkoitus tulla myyntiin vuoden 2019 lopussa. Hesburgerin tavoitteena on, että vuonna 2030 puolet ravintolan myymistä tuotteista on lihattomia.

Hesburger laajensi Puolaan avaamalla kotiinkuljetuskeittiön Varsovaan vuonna 2024. Hesburger-tuotteita voi vain tilata ruokalähettipalveluiden kautta.

Konseptit
---------

* Hesburger-hampurilaisravintolat
* HeseKebab (hampurilaisravintolan yhteydessä kebab-annoksia)
* Hesehotelli
* Hese Kotituotteet (vähittäiskaupan tuotteita)
* El Nam (meksikolaistyylinen ravintola)
* Parilla Steak House (pihviravintola)
* Hesekauppa (Hesburger-vaatteita myyvä verkkokauppa)
* Hesepesu (Hesburgerin asiakkaille tarkoitettu autopesula)
* Burger Clean (siivouspalvelu)
* Hesen Lastenklubi
* Bonusklubi

Lähteet
-------

1. ↑  Hesburger yrityksenä: Ravintolaketju tänään Hesburger. Viitattu 15.7.2022.
2. ↑  Haarala, Joona: Hesen tarina alkoi nakkikioskista *yle.fi*.  1.10.2009. Yle Uutiset. Viitattu 4.6.2012.
3. 1 2  Organisaatio ja tunnusluvut Hesburger. Viitattu 31.7.2021.
4. ↑  Hesburger. Mistä kaikki alkoi? *Hesburger*. Viitattu 5.11.2015.
5. ↑  Räty, Panu: Heikki Salmela, Herra fastfood.  *City*, 2002, nro 7.  Citypress. Artikkelin verkkoversio. Viitattu 4.6.2012.
6. 1 2  Loputkin Carrolsit muuttuvat Hesburgereiksi.  *Helsingin Sanomat*, 9.5.2012. Artikkelin verkkoversio. Viitattu 4.6.2012.  (Artikkeli Internet Archivessa)
7. ↑  Koskinen, Paula: Burger King yrittää haastaa Hesburgerin kotikentällä Turun keskustassa *yle.fi*.  10.9.2014. Yle Uutiset. Viitattu 13.9.2014.
8. 1 2  Ekholm, Thea: Hesburger laajenee vauhdilla Baltiassa – Lähivuosina avataan 40 uutta ravintolaa *Tallinna24*.  24.4.2017. Viitattu 27.8.2017.
9. ↑  Hesburger ei ole päässyt Lähi-idässä puusta pitkälle *Iltalehti*.  8.11.2008. Viitattu 10.2.2017.
10. ↑  Lähteenmäki, Pekka: Hesburger lähtee Lähi-itään, Abu Dhabiin heseruokaa vielä tänä vuonna *Talouselämä*.  6.3.2018. Viitattu 22.9.2018.
11. ↑  Venäjälle 15 uutta Hesburgeria *Hesburger.fi*.  2.4.2015. Viitattu 31.8.2021.
12. ↑  Найти ближайший Hesburger ресторан *Hesburger.ru*.  2021. Viitattu 31.8.2021.
13. ↑  Heikki Salmela: Hesburger vetäytymässä Venäjältä – pyytää anteeksi aiempia kommenttejaan *Iltalehti*.  3.3.2022. Viitattu 5.3.2022.
14. ↑  Hesburger sulkee ravintolansa Venäjällä loppukuusta – Ukrainassa olevat ravintolat pysyvät kiinni *Yle Uutiset*.  11.4.2022. Viitattu 11.4.2022.
15. ↑  Hesburger - Hesburger-ravintoloiden toiminta on loppunut Venäjällä. *www.hesburger.fi*.  1.5.2022. Viitattu 27.6.2022.
16. ↑  Ensimmäinen ravintola Turkkiin *Hesburger*. Viitattu 15.4.2018.
17. ↑  Hesburger uskaltaa Ukrainaan *marmai.fi*.  31.8.2015. Markkinointi & Mainonta. Viitattu 31.8.2015.
18. 1 2  Hesburger rantautui Bulgariaan *Hesburger.fi*.  21.12.2016. Viitattu 24.12.2016.
19. ↑  Hesburger laajensi Valko-Venäjälle *ts.fi*.  1.2.2017. Turun Sanomat. Viitattu 6.2.2017.
20. ↑  "Teheranin Hesburger avattu" – Suomalainen hampurilaisketju yrittää sinnikkäästi taas laajentua Lähi-itään *Helsingin Sanomat*.  14.4.2018. Viitattu 14.4.2018.
21. ↑  Hakola, Elina: Hesburger lopettaa toimintansa Iranissa *Kauppalehti*.  1.10.2018. Alma Media. Viitattu 29.1.2019.
22. ↑  Lahti, Matleena: Venäläisellä ja suomalaisella Hesburgerilla on pieni ero *Ilta-Sanomat*.  9.9.2015. Viitattu 4.11.2015.
23. ↑  Hyvönen, Veijo: Hesburgerin hotelli avaa ovensa maaliskuussa.  *Turun Sanomat*, 5.12.2003.  TS-Yhtymä. Artikkelin verkkoversio. Viitattu 4.6.2012 (vanhentunut linkki).
24. ↑  Ylä-Jääski, Vesa: Heselle yhdistetty gsm- ja voip-liittymä *Ilta-Sanomat*.  13.10.2006. Viitattu 7.1.2024.
25. ↑  Tätä on odotettu: Hesburgerin hampurilaisia saa nyt kotiinkuljetuksella! *iltalehti.fi*. Viitattu 12.10.2017.
26. ↑  Lihattomat kerros- ja juustohampurilaiset markkinoille ensi vuonna - Hesburgerin perustaja: "Emme voi jatkaa tällä tavalla" *Pippuri, Iltalehti*.  12.12.2018. Alma Media. Viitattu 29.1.2019.
27. ↑  Hesburgerin perustaja Heikki Salmela aloitti vegaanihaasteen: "Ihan hirvittää tämä nykyinen tilanne", hän sanoo muutoksesta, jonka on huomannut *Ilta-Sanomat*.  9.1.2020. Viitattu 22.10.2020.
28. ↑  Joona Laukkanen, STT: Hesburger laajeni Puolaan – aivan uudella konseptilla *Ilta-Sanomat*.  19.3.2024. Viitattu 2.4.2024.

Kirjallisuutta
--------------

* Heikkilä, Markku: *Kansan kerrokset: Hesburger-Salmeloiden taival kaikilla mausteilla*. Kirjapaja, 2009. ISBN 978-951-607-971-7.
* Talamo-Kemiläinen, Maarit: *Kerros kerrokselta hyvää Suomen Turusta*, teoksessa Kupila, Sanna (toim.): *Sisua, siloa ja sinappia: merkkituotteita Turusta*, s. 182–195. Turku: Turun maakuntamuseo, 2004. ISBN 951-595-090-2.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Hesburger**.
* Hesburger
* HeseKauppa